—ইস্টবেঙ্গল যদি শিলং লাজংকে হালকা ভাবে নেয়, তাহলে কিন্তু ভুল করবে। গোয়া থেকে আলেয়ান্দ্রো মেনেনদেজ-এর ছেলেদের সতর্ক করে দিলেন অ্যান্টনি উলফ। 
— ইস্টবেঙ্গল আমাদের কাছে খুব একটা গুরুত্বপূর্ণ কিছু নয়। চেন্নাইয়ের মাঝমাঠের প্রাণভোমরা নেস্টর প্রায় উড়িয়েই দিলেন ইস্টবেঙ্গলকে। 

এই বিষয়ে অন্যান্য খবর

ইতিহাসের পুনরাবৃত্তি ঘটিয়ে ফিরলেন এনরিকে, ইস্টবেঙ্গলে স্বস্তির হাওয়া



বৃহস্পতিবার আইলিগ-এর গুরুত্বপূর্ণ ম্যাচে মুখোমুখি ইস্টবেঙ্গল-শিলং লাজং। সেই ম্যাচের বল গড়ানোর আগে দেশের দক্ষিণ এবং পশ্চিম প্রান্ত থেকে উড়ে এল একাধিক মন্তব্য। এবং সবক’টিই ইস্টবেঙ্গলকে লক্ষ্য করে। এতেই পরিষ্কার, আইলিগ চ্যাম্পিয়ন হওয়ার দৌড়ে প্রবল ভাবে রয়েছে শতবর্ষ ছুঁতে চলা ক্লাবটি। মুহূর্তটা উপভোগ করছেন জবি জাস্টিনরা। শিলং লাজংয়ের বিরুদ্ধে নামার আগে প্রয়োজনীয় ‘অক্সিজেন’ পেয়ে গিয়েছে ইস্টবেঙ্গল। 
ভূস্বর্গে তুষারপাত ও মাঠের অবস্থা খারাপ থাকার জন্য রিয়েল কাশ্মীরের সঙ্গে লাল-হলুদের ম্যাচ পিছিয়ে গিয়েছে। ফলে আগামী তিনটি হোম ম্যাচই এখন ইস্টবেঙ্গলের কাছে পাখির চোখ। তিনটি হোম ম্যাচের প্রথমটিই শিলং লাজংয়ের বিরুদ্ধে। পাহাড়ি দল এসেছে সমতলে। ‘ফুটবলের মক্কা’য় পা রাখার আগে চার্চিল ব্রাদার্সকে মাটি ধরিয়েছে লাজং। 
চার্চিলের বিশ্বকাপার অ্যান্টনি উলফ বুধবার ইস্টবেঙ্গলকে সতর্ক করে দিয়ে বলছেন, ‘‘ওরা (লাজং) খুবই ভাল দল। বল নিজেদের নিয়ন্ত্রণে রেখে ফুটবল খেলতে পছন্দ করে। খেলোয়াড়দের গড় বয়সও বেশি নয়। বল নিয়ে ও বল ছাড়া দলটার নাড়াচাড়া চোখে পড়ার মতো।’’ লাজংয়ের বিরুদ্ধে চার্চিলের হয়ে গোল করেছিলেন উলফ। চার্চিল লাজংয়ের কাছে হারলেও প্রথম সাক্ষাৎকারে পাহাড়ে গিয়ে লাজংকে হারিয়ে এসেছে ইস্টবেঙ্গল। তার পরে অবশ্য গঙ্গা দিয়ে অনেক জল গড়িয়ে গিয়েছে। আইলিগ-এর পয়েন্ট তালিকায় এই মুহূর্তে সব চেয়ে নীচের দলটাই লাজং। কিন্তু পচা শামুকেও তো পা কাটে।
চার্চিলের যেমন কেটেছে। গোয়ার দলটি এখন চ্যাম্পিয়নশিপের লড়াই থেকেই ছিটকে গিয়েছে। ইস্টবেঙ্গল হঠাৎই ফিরে এসেছে আইলিগ জেতার লড়াইয়ে।  ভারতসেরা হওয়ার লড়াই এখন সীমাবদ্ধ তিনটি ক্লাবের মধ্যে— রিয়েল কাশ্মীর, চেন্নাই ও ইস্টবেঙ্গল। লাল-হলুদ-এর ‘চাণক্য’ আলেয়ান্দ্রো মেনেনদেজের গলাতেও উলফেরই সুর। টনি ডোভালেদের ‘হেডস্যর’ বলছেন, ‘‘মাঝমাঠে বল পজেশন ওদের খুব ভাল। দু’ জন স্ট্রাইকার খুব ভাল। কাউন্টার অ্যাটাকে ওরা দারুণ গতিশীল। দলটার সার্বিক গতি দারুণ।’’ 
উলফ সতর্ক করে দিলেও দেশের দক্ষিণ প্রান্তের ক্লাব চেন্নাই-এর স্প্যানিশ তারকা নেস্টর আবার ইস্টবেঙ্গলকে নিয়ে খুব একটা ভাবতে রাজি নন। তিনি বলছেন, ‘‘ইস্টবেঙ্গলকে নিয়ে ভাবছি না আমরা। ভাববই বা কেন? আমরা এখন পরের ম্যাচটা নিয়েই ভাবছি।’’ চলতি মাসের ১৮ তারিখ চেন্নাই-এর পরের ম্যাচই যে শিলং লাজংয়ের বিরুদ্ধে। নেস্টর বলছেন, ‘‘চেন্নাই আর ইস্টবেঙ্গল একই পয়েন্টে শেষ করলেও আমরাই চ্যাম্পিয়ন হব। কারণ মুখোমুখি সাক্ষাতে আমরা ইস্টবেঙ্গলকে দু’ বারই হারিয়েছি।’’ 
কেউ সতর্ক করছেন, কেউ আবার ফুৎকারে উড়িয়ে দিচ্ছেন। দেশের ক্লাবগুলোর চিন্তায় চেতনায় এখন ইস্টবেঙ্গল। লাল-হলুদ-এর ওঠাপড়ায় কেউ চিন্তিত হবেন আবার কারোর রাতের ঘুম উবে যাবে। এরকম পরিস্থিতি তো উপভোগ করার মতোই।